Na temelju članka 75. stavka 3. Zakona o sportu („Narodne novine“ broj 141/22) i članka 40. Statuta Grada Koprivnice („Glasnik Grada Koprivnice“ broj: 4/09, 1/12, 1/13, 3/13 – pročišćeni tekst, 1/18, 2/20 i 1/21), Gradsko vijeće Grada Koprivnice na \_\_\_\_. sjednici održanoj \_\_\_\_\_.2025. godine, donijelo je

**PROGRAM**

**javnih potreba u sportu Grada Koprivnice za 2026. godinu**

**Članak 1.**

Programom javnih potreba u sportu Grada Koprivnice za 2026. godinu (u daljnjem tekstu: „Program“) utvrđuju se aktivnosti, poslovi i djelatnosti od značaja za Grad Koprivnicu, i to kako slijedi:

* poticanje i promicanje sporta, osobito sporta djece i mladeži,
* provođenje dijela programa tjelesne i zdravstvene kulture djece i mladeži,
* djelovanje Zajednice športskih udruga Grada Koprivnice,
* potpora akademskom sportu,
* osiguravanje uvjeta za provođenje treninga, organiziranje i provođenje sustava natjecanja te opću i posebnu zdravstvenu zaštitu sportaša,
* sportsko-rekreacijske aktivnosti građana, kineziterapijske aktivnosti, kao i druge sportske aktivnosti koje su u funkciji unapređenja i čuvanja zdravlja i podizanja psihofizičke sposobnosti građana,
* tjelesna kultura, sportska rehabilitacija i sportske aktivnosti osoba s invaliditetom i drugih osoba oštećena zdravlja,
* stručni rad u sportu, obrazovna i informacijska djelatnost u sportu.

**Članak 2.**

Program predlaže Zajednica športskih udruga Grada Koprivnice (u daljnjem tekstu: „Zajednica“) a Grad Koprivnica donosi javne potrebe u sportu ovim Programom u sklopu kojeg će se sufinancirati i akademski sport, a sve sukladno Zakonu o sportu.

Za provođenje Programa u Proračunu Grada Koprivnice za 2026. godinu osigurana su sredstva u ukupnom iznosu od **2.531.650,00 EUR**, a u okviru slijedećih programa i aktivnosti:

|  |  |  |
| --- | --- | --- |
| PROGRAM | POTICANJE AMATERSKOG SPORTA I REKREACIJE | 2.517.650,00 |
| A301301 | Osiguravanje osnovnih uvjeta za sport i rekreaciju | 1.252.000,00 |
| A301302 | Realizacija programa sportskih škola | 396.000,00 |
| A301303 | Redovna djelatnost amaterskih sportskih klubova | 320.000,00 |
| A301304 | Sportske manifestacije | 65.000,00 |
| A301306 | Obuka neplivača | 17.000,00 |
| A301307 | Potpora vrhunskom sportu | 450.000,00 |
| A301308 | Poticanje sporta osoba s invaliditetom | 17.650,00 |
| PROGRAM | OSIGURAVANJE UVJETA ZA VRHUNSKI SPORT | 14.000,00 |
| A301402 | Potpore Grada Koprivnice sportašima za postignute značajne rezultate | 4.000,00 |
| A301406 | Potpora akademskom sportu | 10.000,00 |
| **UKUPNO:** | | **2.531.650,00** |

**Članak 3.**

Programom je obuhvaćeno financiranje osnovnih uvjeta za sport i rekreaciju, aktivnosti sportskih škola, redovne djelatnosti amaterskih sportskih klubova, sportskih manifestacija, obuke neplivača, potpore vrhunskom sportu, poticanje sporta osoba s invaliditetom, potpore Grada sportašima za postignute značajne rezultate te potpore akademskom sportu.

**Članak 4.**

Za ostvarivanje Programa, planiraju se financijska sredstva u Proračunu Grada Koprivnice za 2026. godinu za aktivnosti kako slijedi:

1. **Osiguravanje osnovnih uvjeta za sport i rekreaciju**

**Aktivnost: A301301**

Kroz troškove osiguravanja osnovnih uvjeta za sport i rekreaciju Zajednica osigurava sredstva za osnovne uvjete rada članica Zajednice na način da Zajednica uzima u najam: dvoranu Branimir, dvoranu Josip Samaržija Bepo, dvoranu Vinko Zember, dvoranu Policijske uprave Koprivničko-križevačke županije, dvoranu Srednje škole Koprivnica, dvoranu Osnovne škole „Braća Radić“ Koprivnica, dvoranu Osnovne škole „Podolice“ Koprivnica, dvoranu Centra za odgoj, obrazovanje i rehabilitaciju Podravsko sunce, dvoranu Gradskih bazena „Cerine“ te sportskih objekata kojima upravlja Gradsko komunalno poduzeće Komunalac d.o.o.. Zatim za troškove zaposlenih, zajedničke programe Hrvatskog olimpijskog odbora i lokalnih sportskih Zajednica, sufinanciranje EU projekata vezanih uz sport, financiranje materijalnih troškova, sufinanciranje školovanja stručnih kadrova u amaterskim sportskim udrugama članicama Zajednice.

1. **Realizacija programa sportskih škola**

**Aktivnost: A301302**

U sklopu realizacije programa sportskih škola osiguravaju se sredstva za financiranje rada Male sportske škole, kao jedinstvenog modela sportske aktivnosti djece u dobi od 4 mjeseca do 10 godina starosti, koja nisu obuhvaćena vježbanjem u klubovima, a u kojoj se osim redovnog djelovanja provodi škola plivanja, škola skijanja, škola klizanja, škola bordanja i olimpijski festival dječjih vrtića. Zatim za sufinanciranje rada sportskih škola: atletike, nogometa, rukometa, košarke, tenisa, stolnog tenisa, kuglanja, karatea, streljaštva, hrvanja, šaha, plesa, konjičkog sporta, plivanja, ronjenja, biciklizma i boksa prema Pravilniku o Sportskim školama Zajednice.

1. **Redovna djelatnost amaterskih sportskih klubova**

**Aktivnost: A301303**

Redovna djelatnost amaterskih sportskih klubova podrazumijeva sufinanciranje rada amaterskih sportskih udruga članica Zajednice, a izvršava se sukladno Pravilniku o kategorizaciji i bodovanju sportskih udruga članica Zajednice te jednokratnu financijsku pomoć zbog nastanka neplaniranih troškova.

1. **Sportske manifestacije**

**Aktivnost: A301304**

U sklopu sportskih manifestacija financiraju se i sufinanciraju sportske manifestacije koje provodi Zajednica (npr. Proglašenje sportaša Grada Koprivnice, Međunarodna atletska utrka povodom proslave Dana Grada, Croatia cup, Sportske igre mladih) i drugi sportski klubovi od značaja za Grad Koprivnicu, prema Pravilniku o sufinanciranju sportskih manifestacija.

1. **Obuka neplivača**

**Aktivnost: A301306**

U sklopu programa obuke neplivača osiguravaju se sredstva za financiranje obuke neplivača djece 3. razreda osnovnih škola.

1. **Potpora vrhunskom sportu**

**Aktivnost: A301307**

U sklopu potpore vrhunskom sportu sufinanciraju se odlasci na velika sportska natjecanja (Europsko prvenstvo, Svjetsko prvenstvo, Olimpijske igre) te se stvara konsolidacija i održivost sudjelovanja na domaćim i europskim ligaškim natjecanjima.

1. **Poticanje sporta osoba s invaliditetom**

**Aktivnost: A301308**

Poticanje sporta osoba s invaliditetom provodi se kroz dva programa: program sufinanciranja redovne djelatnosti sportskih udruga osoba s invaliditetom i program sportske rehabilitacije za djecu s teškoćama u razvoju.

1. **Potpore Grada Koprivnice sportašima za postignute značajne rezultate**

**Aktivnost: A301402**

U sklopu osiguravanja uvjeta za vrhunski sport dodjeljuje se pomoć sportašima s područja Grada Koprivnice koji su svojim rezultatima pridonijeli razvoju sporta i njegovoj sveprisutnosti i popularnosti u Gradu Koprivnici.

1. **Potpora akademskom sportu**

**Aktivnost: A301406**

Osiguravanje uvjeta djelovanja akademskog sporta kroz organizaciju sportskih aktivnosti studenata, provedbu nacionalnih i međunarodnih natjecanja studenata.

**Članak 5.**

Program provode Zajednica u suradnji sa svojim članicama i pružaju im materijalnu i nematerijalnu podršku.

Radi sufinanciranja članica, Zajednica objavljuje Javni poziv te dodjeljuje financijska sredstva i nematerijalnu podršku u skladu s Uredbom o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“ 26/15 i 37/21; u daljnjem tekstu: Uredba) i internim Pravilnikom o financiranju programa i projekata, a u skladu s Financijskim planom za 2026. godinu i Planom rada za 2026. godinu.

Akademskom sportu dodjeljuje se financijska sredstva temeljem internog Pravilnika o kriterijima za raspodjelu financijskih sredstava članicama, a u skladu s Financijskim planom za 2026. godinu i Planom rada za 2026. godinu.

Aktivnosti iz članka 4. stavka 1. od točke 1. do točke 7. financiraju se putem Zajednice na temelju Ugovora o izvršavanju ovog Programa sukladno mjesečnim zahtjevima Zajednice.

Sredstva iz članka 4. stavka 1. točke 8. dodjeljuju se Zaključkom gradonačelnika, a na temelju zahtjeva, uz dokaz o postignutim značajnim rezultatima u sportu.

Aktivnosti iz članka 4. stavka 1. točke 9. financiraju se na temelju Ugovora o izvršavanju ovog Programa sukladno zahtjevu.

**Članak 6.**

Ugovorima iz članka 5. stavaka 4. i 6. ovog Programa, definirat će se prava, obaveze i odgovornosti vezane uz dodijeljena sredstva iz Proračuna Grada Koprivnice te će se poštivati osnovni standardi financiranja vezani uz planiranje financijskih sredstava, trošenje, daljnju raspodjelu, ugovaranje, praćenje financiranja, javno objavljivanje i izvještavanje.

Za daljnji prijenos proračunskih sredstava, a za definirane aktivnosti Ugovorom iz članka 5. stavaka 4. i 6. ovog Programa zaduženi su Zajednica i provoditelj akademskog sporta prema odlukama nadležnih tijela.

Posebne i pojedinačne zahtjeve članica Zajednice i članica akademskog sporta koji budu iskazani i podneseni tijekom godine, rješavaju Zajednica i provoditelj akademskog sporta na teret ukupno odobrenih sredstava, a sukladno Ugovorima iz članka 5. stavaka 4. i 6. ovog Programa te Uredbi i internim Pravilnikom o financiranju programa i projekata, a u skladu s Financijskim planom za 2026. godinu i Planom rada za 2026. godinu.

**Članak 7.**

Zajednica i provoditelj akademskog sporta o svom radu i realizaciji sredstava utvrđenih ovim Programom podnose godišnje izvješće Gradskom vijeću Grada Koprivnice.

**Članak 8.**

Ovaj Program javnih potreba u sportu Grada Koprivnice za 2026. godinu objavit će se u „Glasniku Grada Koprivnice“, a stupa na snagu 1. siječnja 2026. godine.

GRADSKO VIJEĆE

GRADA KOPRIVNICE

KLASA: 400-01/25-01/0001

URBROJ:

Koprivnica,

PREDSJEDNIK:

Ivan Pal

**OBRAZLOŽENJE**

**I. Zakonska osnova**

Pravna osnova za donošenje Programa javnih potreba u sportu Grada Koprivnice za 2026. godinu (u daljnjem tekstu: Program) sadržana je u odredbi članka 75. stavka 3. Zakona o sportu („Narodne novine“ broj 141/22) na temelju kojeg Grad Koprivnica na prijedlog Zajednice športskih udruga Grada Koprivnice donosi Program javnih potreba u sportu Grada Koprivnice za 2026. godinu. Člankom 40. Statuta Grada Koprivnice („Glasnik Grada Koprivnice“ broj: 4/09, 1/12, 1/13, 3/13 – pročišćeni tekst, 1/18, 2/20 i 1/21) utvrđena je nadležnost Gradskog vijeća Grada Koprivnice za donošenje općih akata.

**II. Ocjena stanja i osnovna pitanja koja se uređuju pojedinim aktima i objašnjenje pojedinih odredbi**

Ovim Programom se kroz Zajednicu športskih udruga Grada Koprivnice (u daljnjem tekstu: Zajednica) pridonosi razvoju i promicanju sporta na području grada, poticanju vrhunskog sporta i stvaranju uvjeta za postizanje vrhunskih sportskih rezultata, a poglavito razvoju sportskih aktivnosti djece i mladeži, studenata i osoba s invaliditetom te sportsko rekreacijskih aktivnosti građana, promicanju odgojnih funkcija sporta, fair playa, razumijevanja, tolerancije i odgovornosti kroz bavljenje sportom, širenju olimpijske ideje i jačanju olimpijskog pokreta.. Osim što sport pridonosi zdravijem načinu života, općem odgoju i obrazovanju mladih te gospodarskom razvoju Grada, neosporno je da je sport zajedno s drugim društvenim djelatnostima činitelj pravičnog društva i humanih odnosa među ljudima u zajednici.

U planiranju aktivnosti Zajednica prvenstveno vodi računa o potrebama djece i mladeži te sportaša amatera, o osiguravanju osnovnih uvjeta za djelovanje amaterskih sportskih klubova i sportskih škola te na svojim izvršnim tijelima planira sredstva radi zadovoljenja potreba građana u području sporta.

Grad Koprivnica ovim Programom želi sufinancirati akademski sport i to kroz aktivnosti koje su usmjerene na razvoj akademskog sporta. Navedeno će provesti provoditelj akademskog sporta u suradnji sa svojim članicama, organiziranjem nacionalnih i međunarodnih sportskih natjecanja, edukacijama, volonterizmom te ostvarenjem vrhunskih sportskih rezultata na međunarodnim natjecanjima.

Članak 1. utvrđuje aktivnosti, potrebe i djelatnosti programa javnih potreba u sportu.

Članak 2. propisuje da Zajednica predlaže, a Grad donosi javne potrebe u sportu te se utvrđuju nazivi programa i aktivnosti kao i ukupno osigurani iznos za provođenje Programa.

Članak 3. propisuje glavne aktivnosti obuhvaćene financiranjem kroz program javnih potreba u sportu.

Članak 4. sadrži opis aktivnosti planiranih za ostvarivanje Programa.

Članak 5. utvrđuje načine financiranja javnih potreba u sportu.

Članak 6. propisuje načine praćenja i izvještavanja financiranja javnih potreba u sportu.

Članak 7. propisuje podnošenje godišnjeg izvješća Gradskom vijeću Grada Koprivnice.

Članak 8. propisuje gdje će se objaviti ovaj Program i kada će stupiti na snagu.

**III. Potrebna sredstva za provedbu akta**

Sredstva za provedbu Programa planirana su u Proračunu Grada Koprivnice za 2026. godinu na aktivnostima A301301, A301302, A301303, A301304, A301306, A301307, A301308, A301402 i A301406 u ukupnom iznosu od 2.531.650,00 EUR.

Slijedom svega navedenog, predlaže se Gradskom vijeću Grada Koprivnice donošenje Programa javnih potreba u sportu Grada Koprivnice za 2026. godinu.

|  |  |
| --- | --- |
| Nositelj izrade: | Predlagatelj akta: |
| Upravni odjel za društvene djelatnosti |  |
| SLUŽBENICA OVLAŠTENA ZA  PRIVREMENO OBAVLJANJE POSLOVA  PROČELNIKA: | GRADONAČELNIK: |
| Ida Bakrač | Mišel Jakšić |